Slik ble Obama og Putin overtalt til å prøve «kjemi-sporet» av Barth Eide og Bildt

BEVISJAKT: Man tror at Syria kan ha så mye som 1000 tonn kjemiske våpen av forskjellige typer spredd rundt om i landet. Her jobber FNs eksperter på kjemiske våpen med å ta prøver i Zamalka i utkanten av Damaskus i slutten av august i år. Foto: AP

Nordisk idé bak mulig Syria-løsning

Over middagsbordet i Stockholm fikk USAs president Barack Obama servert ideen som nå kanskje kan løse stormaktskonflikten om Syria.

12. september 2013

Artikkelen er over syv år gammel

VG kan nå fortelle hvordan den mulige løsningen ble snekret sammen for 13 dager siden på et video-møte mellom de nordiske og baltiske utenriksministerne.

Når USA og Russland i dag møtes i Genève for å løse Syria-floken, så kan det være resultatet av et norsk og nordisk initiativ om hvordan de kunne komme rundt den hatske ordkrigen.

Ifølge VGs opplysninger var det utenriksminister Espen Barth Eide og hans svenske kollega Carl Bildt som først utviklet ideen om å isolere Syria-konflikten til en fordømmelse av kjemiske våpen.

- Vi har påvirket

Tanken bak var å bryte den uforsonlige krangelen mellom USA på den ene siden, og Russland og Kina på den andre, om hvem som er «gode» og «onde» i Syrias dødelige borgerkrig.

- Jeg kan jo ikke si at vi hadde løsningen. Men vi har helt sikkert påvirket noe, sier Espen Barth Eide til VG.

BARTH EIDE OG BILDT: Den norske og svenske utenriksministeren har utviklet en strategi for å få USA og Russland til å samarbeide om en diplomatibasert Syria-løsning. Foto: FRODE HANSEN

I all hemmelighet sørget de nordiske toppene for å orientere både president Barack Obama og Sergei Lavrov, Russlands utenriksminister, om den nordiske planen:

For å bryte den uforsonlige uenigheten om Syria, som handlingslammet FNs sikkerhetsråd, tok Eide og Bildt fram konvensjonen om kjemiske våpen, som alle vetomaktene i Sikkerhetsrådet har undertegnet.

Fredag 30. august, bare noen dager før Obama landet i Stockholm, snakket de nordiske og baltiske utenriksministerne sammen på en videokonferanse.

Der ble ideen luftet først:

Syria-krangelen

Kunne Russland og USA tenke seg å legge den store Syria-krangelen til side et øyeblikk, og konsentrere seg om å isolere saken til å sammen fordømme av bruken av kjemiske våpen - uansett hvem som sto bak?

Ifølge VGs opplysninger ønsket utenriksministerne å teste ideen på russerne og Lavrov først.

Allerede samme kveld, etter videokonferansen, forsøkte både Carl Bildt og Espen Barth Eide å få tak i Lavrov.

Men han hadde reist til OL-byen Sotsji og tok ikke telefonen.

Dagen etter klarte Finlands utenriksminister Erkki Tuomioja å få kontakt med russeren.

Lavrov tok ideen til etterretning. Men på det tidspunktet var russerne rimelig overbevist om at USA hadde fingeren på avtrekkeren, og at saken var ute av det diplomatiske sporet.

OBAMA OG PUTIN: Både den amerikanske presidenten Barack Obama og den russiske presidenten Vladimir Putin jobber nå med utgangspunkt i en nordiske løsning for å få kontroll på Syrias kjemiske våpen. Foto: AP

Obama brifet

Da Obama landet i Stockholm onsdagen etter, var han allerede brifet av sine rådgivere om det nordiske initiativet. Det var blitt offentlig kjent fra utenriksministermøtet i Visby to dager tidligere.

Obamas besøk i Stockholm og middagen med Jens Stoltenberg og de andre statsministerne, ga de nordiske regjeringene en unik mulighet til å snakke direkte med den mest offensive parten, USAs president.

- Obama ga uttrykk for at han var glad for det norske engasjementet, sier Espen Barth Eide.

Mens verden holdt pusten og ventet på angrepet, begynte imidlertid støtten til et amerikansk angrep å forvitre. Britene trakk seg ut, Frankrike ble lunkne, og Obama varslet at han ville konsultere Kongressen.

Mandag, mens Norge var opptatt med stortingsvalget, spilte så Lavrov ut det «nordiske» kortet: Forslaget om at Syrias arsenal av kjemiske våpen bør komme under internasjonal kontroll, med direkte henvisning til konvensjonen om kjemiske våpen.

ASSAD BLIR PRESSET: Den nordiske strategien har hatt som mål at enighet mellom Obama og Putin skulle motivere russerne til å presse den syriske presidenten, Bashar Hafez al-Assad. Foto: AFP



«Nordiske kortet»

I dag møter han USAs utenriksminister John Kerry i Genève for å bli enige om veien videre.

- Syria står utenfor konvensjonen om kjemiske våpen, sammen med en liten gruppe land som Nord-Korea, Sør-Sudan, Egypt og Angola. Alle andre land har forpliktet seg til å melde inn sine lagre, og planer for ødeleggelse av våpnene. Det er der vi er nå, sier Barth Eide.

Går det slik han håper, vil neste steg være at Russland går inn i Syria og tar kontroll over Assads kjemiske arsenal, og sørger for at våpnene fjernes eller ødelegges.

- Faren for angrep er ikke avverget, men det er mindre sannsynlig enn det var for en uke siden, sier Espen Barth Eide til VG.

Publisert: 12.09.13 kl. 03:25

Mer om Syria